  Виталий Пронин 22-тӥ-23-тӥ гудырикошконэ Вотка ёросысь Болгуры вӧзын ортчоз ужась удмурт егитъёслы «Юр-Яр» турслётсы. Комнадаын  10 адями луыны кулэ:  5 ныл, 5 пи. Куриськонъёс кутӥськозы 16-тӥ гудырикошконозь troninaolga@yandex.ru адресъя. Турполоса, ог-оген тодматскон, удмурт кылын туристической кырӟанъёс, бивуакъёсты чеберманъя ӵошатскон, тунсыко видеороликъёс, тупез ӵыжан, эктонъёс, пӧсь ӝук - ваньмыз татын луоз! – верало «Юр-Яр» турслётэз радъясьёс. Ужрад 2 нунал кыстӥськоз, нырысетӥ нуналаз ортчоз командаос вискын вожвылъяськон, уй позыръяськон, кыкетӥяз мылкыд карисьёс шудозы футбол.Туэ та ужрад 3-тӥзэ радъяське ни. Кылем арын егитъёс Шарканысь Тол Бабайлэн юртаз юр-яр каризы. Туэ турслётэз радъян борды басьтӥськиз «Шунды» огазеяськонлэн  Вотка ёросысь ёзэныз кивалтӥсь Дмитрий Черыгов. Солэн базаяз ик ортчоз турслёт но. Асьсэ куриськонъёссэс сётэмын ни 3 команда.- Кылем арын Шарканэ вуылыса, малпай, турслёт ортчытыны  тупась интые мынам но вань, - вера Дмитрий Черыгов. - Одӥг интыын бичаськемын ошмесо шаермылэн вань чебелыкез: нюлэс, шур, возьвыл, вырйылъёс, нюкъёс. Таӵе 2 но ӝыны иськем кузьда кыстӥськоз туристъёслы сюрес.Турполса туж секыт ӧвӧл шуыса, радъясьёс буйгато ке но пӧсяны кулэ луоз ик. Угось, тужгес меӵез вырйыл 40 метре вылӥе тубе. Озьы ик «туристъёслы» шур вамен потыны, палатка пуктыны, гозыен ужаны кулэ луоз. Турполосаосты ортчыку, котькуд командалэн сьӧраз луыны кулэ рюкзакез, кӧс спичкаосыз, аптечкаез, сюлмаськоно бивуак радъян сярысь но: кутоно палатка, сиён пӧран тӥрлык. Интыез одно котыртоно луоз.Асьсэ куриськонъёссэс сётэмын ни 3 команда. Соос куаш! поттыса дасяло асьсэлэсь визиткаоссэс, удмурт кылын туристической кырӟанъёссэс, видеороликъёссэс, люкало висисьёсты. Вожвылъяськонэ 35 арескозь ужась егитъёслы гинэ пыриськыны яра ке но, «Удмурт дунне» газетын ужасьёс ваньзы сямен отчы мыныны мылкыд каризы!«Юр-Яр» турслётэ сюрон понна Вотка сюрестӥ мыноно. Ижысен  37 иськем ортчыса, сюрес дурын возьматӥсь пулъёс луозы. Уд ыше!«УД» Теги: Шунды  